Ένοχοι κηρύχθηκαν, από το Τριμελές Πλημμελειοδικείο, ο ευρωβουλευτής Ιωάννης Λαγός και ο πρώην βουλευτής της Χρυσής Αυγής Νίκος Μίχος για την υπόθεση της επίθεσης στον χώρο ”Συνεργείο” , τον Ιούλιο του 2013 στην Ηλιούπολη.

Το δικαστήριο ενώπιον του οποίου δικάζονται συνολικά εννέα κατηγορούμενοι, για την επίθεση ομάδας χρυσαυγιτών στον κοινωνικό χώρο ύστερα από μοτοπορεία στην περιοχή, δεν δέχθηκε την εισαγγελική εισήγηση, που επικαλούμενη διατάξεις του νέου Ποινικού Κώδικα, ζήτησε την απαλλαγή των κατηγορουμένων. Με την απόφασή του έκρινε ενόχους τούς επτά από τους εννέα κατηγορούμενους.

Σύμφωνα με την κρίση των δικαστών, ο ευρωβουλευτής καθώς και ο κ. Μίχος κρίθηκαν ένοχοι για ηθική αυτουργία σε επικίνδυνη σωματική βλάβη κατά μετατροπή της κατηγορίας από απρόκλητη επικίνδυνη σωματική βλάβη, σε επικίνδυνη σωματική βλάβη.

Ως φυσικοί αυτουργοί σε επικίνδυνη σωματική βλάβη και οπλοχρησία κρίθηκαν πέντε μέλη της Χρυσής Αυγής.

Το δικαστήριο απάλλαξε των κατηγοριών τους άλλους δύο από τους εννέα κατηγορούμενους, ενώ για όλους, υιοθετώντας την εισαγγελική εισήγηση, έπαυσε την ποινική δίωξη την πράξη της φθοράς ξένης ιδιοκτησίας και της ηθικής αυτουργίας σε αυτή.

Η εισαγγελέας Έδρας είχε ζητήσει την απαλλαγή όλων των κατηγορουμένων, χωρίς να μπει στην ουσία της υπόθεσης, επικαλούμενη μόνο αλλαγές του Ποινικού Κώδικα.

Η διαδικασία στο Πλημμελειοδικείο συνεχίζεται με τις τοποθετήσεις επί ελαφρυντικών.

Πηγή: ΑΠΕ-ΜΠΕ